શિબિરનો અંતિમ તબક્કો પ્રશ્નોત્તરીનો હતો જેમાં મારે બાળકોને સમગ્ર શિબિરમાં કહેવાયેલી વાર્તાઓમાંથી કેટલાક પ્રશ્નો પૂછવાના હતા. જે બાળક સાચો ઉત્તર આપે તેને ‘સર્જન ગ્રુપ’ તરફથી એક ભેટપુસ્તક આપવામાં આવ્યું હતું. આશરે 25 જેટલા ભેટપુસ્તકોથી બાળકોને પ્રોત્સાહિત કરવામાં આવ્યા હતા. આ ઉપરાંત ‘શ્રેષ્ઠ વાર્તા કથન’ અને નાટ્ય-અભિનય માટે પણ ભેટપુસ્તક આપવામાં આવ્યા હતાં. બાળકો ખુશખુશાલ ચહેરે શિબિર માણ્યાનો આનંદ અનુભવી રહ્યા હતાં. છેલ્લે, ‘વડગામ વેલફેર ટ્રસ્ટ’ના શ્રી નિતિનભાઈએ ‘સર્જન ગ્રુપ’ના તમામ સદસ્યોનો આભાર માન્યો હતો. આભારવિધિ બાદ સાંજે પાંચ વાગ્યે કાર્યક્રમ સમાપ્તિની ઘોષણા કરવામાં આવી હતી. ગ્રામપંચાયતના સભ્યો, ટ્રસ્ટના કાર્યકરો, અગ્રણીઓ અને તમામ બાળકોને મળીને અમે સૌ વિદાય લઈ રહ્યા હતા ત્યારે બધાના ચહેરા પર કંઈક આપ્યા-કંઈક મેળવ્યાનો સંતોષ અને સ્નેહ છલકાઈ રહ્યો હતો.